CELEX: 32016R1724
Language: el
Date: 2016-09-14 00:00:00
Title: Κανονισμός (ΕΕ) 2016/1724 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την τροποποίηση του κανονισμού (ΕΚ) αριθ. 471/2009 για τις κοινοτικές στατιστικές του εξωτερικού εμπορίου με τις τρίτες χώρες όσον αφορά την ανάθεση κατ' εξουσιοδότηση και εκτελεστικών αρμοδιοτήτων στην Επιτροπή για την έγκριση ορισμένων μέτρων (Κείμενο που παρουσιάζει ενδιαφέρον για τον ΕΟΧ)

30.9.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 266/1
               
            ΚΑΝΟΝΙΣΜΌΣ (ΕΕ) 2016/1724 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
      της 14ης Σεπτεμβρίου 2016
      για την τροποποίηση του κανονισμού (ΕΚ) αριθ. 471/2009 για τις κοινοτικές στατιστικές του εξωτερικού εμπορίου με τις τρίτες χώρες όσον αφορά την ανάθεση κατ' εξουσιοδότηση και εκτελεστικών αρμοδιοτήτων στην Επιτροπή για την έγκριση ορισμένων μέτρων
      (Κείμενο που παρουσιάζει ενδιαφέρον για τον ΕΟΧ)
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 338 παράγραφος 1,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Αποφασίζοντας σύμφωνα με τη συνήθη νομοθετική διαδικασία (1),
      Εκτιμώντας τα ακόλουθα:
      
                  (1)
               
               
                  Ως συνέπεια της έναρξης ισχύος της Συνθήκης για τη λειτουργία της Ευρωπαϊκής Ένωσης («Συνθήκη»), οι εξουσίες που ανατίθενται στην Επιτροπή θα πρέπει να ευθυγραμμιστούν με τα άρθρα 290 και 291 της Συνθήκης.
               
            
                  (2)
               
               
                  Στο πλαίσιο της έκδοσης του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (2), η Επιτροπή δεσμεύτηκε, με δήλωση (3), να επανεξετάσει, με βάση τα κριτήρια που ορίζονται στη Συνθήκη, τις νομοθετικές πράξεις οι οποίες επί του παρόντος περιέχουν παραπομπές στην κανονιστική διαδικασία με έλεγχο.
               
            
                  (3)
               
               
                  Βάσει του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου (4), ανατίθενται στην Επιτροπή αρμοδιότητες για την εφαρμογή ορισμένων διατάξεων του εν λόγω κανονισμού.
               
            
                  (4)
               
               
                  Για την ευθυγράμμιση του κανονισμού (ΕΚ) αριθ. 471/2009 με τα άρθρα 290 και 291 της Συνθήκης, οι εκτελεστικές αρμοδιότητες που έχουν ανατεθεί στην Επιτροπή δυνάμει του εν λόγω κανονισμού θα πρέπει να αντικατασταθούν με την εξουσία έκδοσης κατ' εξουσιοδότηση και εκτελεστικών πράξεων.
               
            
                  (5)
               
               
                  Προκειμένου να λαμβάνονται υπόψη οι τροποποιήσεις του τελωνειακού κώδικα ή οι διατάξεις που απορρέουν από διεθνείς συνθήκες, οι αλλαγές που απαιτούνται για μεθοδολογικούς λόγους, καθώς και η ανάγκη δημιουργίας ενός αποτελεσματικού συστήματος συλλογής δεδομένων και κατάρτισης των στατιστικών, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης όσον αφορά:
                  
                              —
                           
                           
                              την προσαρμογή του καταλόγου των τελωνειακών διαδικασιών ή των αποδεκτών τελωνειακών προορισμών ή χρήσεων,
                           
                        
                              —
                           
                           
                              τα ειδικά αγαθά ή μετακινήσεις και τις διαφορετικές ή ειδικές διατάξεις που ισχύουν για αυτά,
                           
                        
                              —
                           
                           
                              την εξαίρεση αγαθών ή μετακινήσεων από τις στατιστικές εξωτερικού εμπορίου,
                           
                        
                              —
                           
                           
                              τη συλλογή δεδομένων που αναφέρεται στο άρθρο 4 παράγραφοι 2 και 4 του κανονισμού (ΕΚ) αριθ. 471/2009,
                           
                        
                              —
                           
                           
                              τον περαιτέρω προσδιορισμό των στατιστικών δεδομένων,
                           
                        
                              —
                           
                           
                              την απαίτηση για τα περιορισμένα σύνολα δεδομένων για τα ειδικά αγαθά ή τις μετακινήσεις που αναφέρονται στο άρθρο 3 παράγραφος 3 του κανονισμού (ΕΚ) αριθ. 471/2009 και για τα δεδομένα που παρέχονται σύμφωνα με το άρθρο 4 παράγραφος 2 του εν λόγω κανονισμού,
                           
                        
                              —
                           
                           
                              το επίπεδο ομαδοποίησης των χωρών-εταίρων, των αγαθών και των εθνικών νομισμάτων για τις στατιστικές εμπορικών συναλλαγών κατά λογιστική μονάδα.
                           
                        Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (5). Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ' εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία των κατ' εξουσιοδότηση πράξεων.
               
            
                  (6)
               
               
                  Η Επιτροπή θα πρέπει να διασφαλίζει ότι οι εν λόγω κατ' εξουσιοδότηση πράξεις δεν συνεπάγονται σημαντικές πρόσθετες επιβαρύνσεις στα κράτη μέλη ή στους ερευνώμενους και ότι παραμένουν κατά το δυνατόν οικονομικότερες.
               
            
                  (7)
               
               
                  Προκειμένου να διασφαλιστούν ενιαίες προϋποθέσεις για την εφαρμογή του κανονισμού (ΕΚ) αριθ. 471/2009, θα πρέπει να ανατεθούν στην Επιτροπή εκτελεστικές αρμοδιότητες που θα της επιτρέπουν να εγκρίνει μέτρα σχετικά με:
                  
                              —
                           
                           
                              τους κωδικούς και τον μορφότυπό τους που πρέπει να χρησιμοποιούνται για τα δεδομένα που αναφέρονται στο άρθρο 5 παράγραφος 1 του εν λόγω κανονισμού,
                           
                        
                              —
                           
                           
                              τη σύνδεση των δεδομένων για τα επιχειρηματικά χαρακτηριστικά με τα δεδομένα που έχουν καταγραφεί σύμφωνα με το εν λόγω άρθρο, και
                           
                        
                              —
                           
                           
                              το ενιαίο περιεχόμενο και την κάλυψη των στατιστικών που έχουν διαβιβαστεί.
                           
                        Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011.
               
            
                  (8)
               
               
                  Η Επιτροπή στατιστικών συναλλαγών αγαθών με τρίτες χώρες («επιτροπή Extrastat»), που αναφέρεται στο άρθρο 11 του κανονισμού (ΕΚ) αριθ. 471/2009, έχει παράσχει συμβουλές στην Επιτροπή και την έχει συνδράμει κατά την άσκηση των εκτελεστικών της αρμοδιοτήτων. Στο πλαίσιο της στρατηγικής για μια νέα δομή του Ευρωπαϊκού Στατιστικού Συστήματος («ΕΣΣ») που στοχεύει στη βελτίωση του συντονισμού και της σύμπραξης σε μια σαφή πυραμιδική δομή εντός του ΕΣΣ, η επιτροπή Ευρωπαϊκού Στατιστικού Συστήματος («ΕΕΣΣ»), η οποία θεσπίστηκε δυνάμει του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (6), θα πρέπει να έχει συμβουλευτικό ρόλο και να επικουρεί την Επιτροπή κατά την άσκηση των εκτελεστικών της αρμοδιοτήτων. Για τον σκοπό αυτό, ο κανονισμός (ΕΚ) αριθ. 471/2009 θα πρέπει να τροποποιηθεί με αντικατάσταση της αναφοράς στην επιτροπή Extrastat από αναφορά στην ΕΕΣΣ.
               
            
                  (9)
               
               
                  Για λόγους ασφάλειας δικαίου, οι διαδικασίες θέσπισης μέτρων που έχουν ξεκινήσει αλλά δεν έχουν ολοκληρωθεί πριν από την έναρξη ισχύος του παρόντος κανονισμού δεν επηρεάζονται από τον παρόντα κανονισμό.
               
            
                  (10)
               
               
                  Ο κανονισμός (ΕΚ) αριθ. 471/2009 θα πρέπει, κατά συνέπεια, να τροποποιηθεί αναλόγως,
               
            ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κανονισμός (ΕΚ) αριθ. 471/2009 τροποποιείται ως εξής:
      
                  1)
               
               
                  το άρθρο 3 τροποποιείται ως εξής:
                  
                              α)
                           
                           
                              η παράγραφος 2 αντικαθίσταται από το ακόλουθο κείμενο:
                              «2.   Προκειμένου να ληφθούν υπόψη οι τροποποιήσεις του τελωνειακού κώδικα και διατάξεις που απορρέουν από διεθνείς συνθήκες, ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά την προσαρμογή του καταλόγου των τελωνειακών διαδικασιών ή των αποδεκτών τελωνειακών προορισμών ή χρήσεων που αναφέρεται στην παράγραφο 1 δεύτερο εδάφιο του παρόντος άρθρου.»·
                           
                        
                              β)
                           
                           
                              στην παράγραφο 3, το δεύτερο εδάφιο αντικαθίσταται από το ακόλουθο κείμενο:
                              «Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά τα ειδικά αγαθά ή μετακινήσεις και τις διαφορετικές ή ειδικές διατάξεις που ισχύουν για αυτά.»·
                           
                        
                              γ)
                           
                           
                              στην παράγραφο 4, το δεύτερο εδάφιο αντικαθίσταται από το ακόλουθο κείμενο:
                              «Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά την εξαίρεση αγαθών ή μετακινήσεων από τις στατιστικές εξωτερικού εμπορίου.»·
                           
                        
                              δ)
                           
                           
                              προστίθεται η ακόλουθη παράγραφος:
                              «5.   Κατά την άσκηση των εξουσιών που της ανατίθενται στις παραγράφους 2, 3 και 4, η Επιτροπή μεριμνά ούτως ώστε οι κατ' εξουσιοδότηση πράξεις να μη συνεπάγονται σημαντική πρόσθετη επιβάρυνση για τα κράτη μέλη ή τους ερευνώμενους.»·
                           
                        
            
                  2)
               
               
                  στο άρθρο 4, η παράγραφος 5 αντικαθίσταται από το ακόλουθο κείμενο:
                  «5.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά τη συλλογή δεδομένων που αναφέρεται στις παραγράφους 2 και 4 του παρόντος άρθρου. Κατά την άσκηση των εν λόγω εξουσιών, η Επιτροπή μεριμνά ούτως ώστε οι κατ' εξουσιοδότηση πράξεις να μη συνεπάγονται σημαντική πρόσθετη επιβάρυνση για τα κράτη μέλη ή τους ερευνώμενους.»·
               
            
                  3)
               
               
                  το άρθρο 5 τροποποιείται ως εξής:
                  
                              α)
                           
                           
                              η παράγραφος 2 αντικαθίσταται από το ακόλουθο κείμενο:
                              «2.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά τον περαιτέρω προσδιορισμό των δεδομένων που αναφέρονται στην παράγραφο 1 του παρόντος άρθρου.
                              2α.   Η Επιτροπή εγκρίνει, μέσω εκτελεστικών πράξεων, μέτρα σχετικά με τους κωδικούς και τον μορφότυπό τους που πρέπει να χρησιμοποιούνται όσον αφορά τα δεδομένα που αναφέρονται στην παράγραφο 1 του παρόντος άρθρου.
                              Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 11 παράγραφος 2.»·
                           
                        
                              β)
                           
                           
                              στην παράγραφο 4, το δεύτερο εδάφιο αντικαθίσταται από το ακόλουθο κείμενο:
                              «Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά το εν λόγω περιορισμένο σύνολο δεδομένων.»·
                           
                        
                              γ)
                           
                           
                              προστίθεται η ακόλουθη παράγραφος:
                              «5.   Κατά την άσκηση των εξουσιών που ανατίθενται στις παραγράφους 2 και 4, η Επιτροπή μεριμνά ούτως ώστε οι κατ' εξουσιοδότηση πράξεις να μη συνεπάγονται σημαντική πρόσθετη επιβάρυνση για τα κράτη μέλη ή τους ερευνώμενους.»·
                           
                        
            
                  4)
               
               
                  το άρθρο 6 τροποποιείται ως εξής:
                  
                              α)
                           
                           
                              στην παράγραφο 2, το τρίτο εδάφιο αντικαθίσταται από το ακόλουθο κείμενο:
                              «Η Επιτροπή εγκρίνει, μέσω εκτελεστικών πράξεων, μέτρα για τη σύνδεση των δεδομένων με τις στατιστικές που πρέπει να καταρτιστούν.
                              Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης του άρθρου 11 παράγραφος 2.»·
                           
                        
                              β)
                           
                           
                              η παράγραφος 3 αντικαθίσταται από το ακόλουθο κείμενο:
                              «3.   Κάθε δύο έτη, τα κράτη μέλη καταρτίζουν ετήσιες στατιστικές εμπορικών συναλλαγών ταξινομώντας τα δεδομένα κατά λογιστική μονάδα.
                              Τα κράτη μέλη καταρτίζουν τις στατιστικές με βάση αντιπροσωπευτικό δείγμα εγγραφών για τις εισαγωγές και τις εξαγωγές από τις τελωνειακές διασαφήσεις οι οποίες περιέχουν τα δεδομένα για τη λογιστική μονάδα. Αν η λογιστική μονάδα για τις εξαγωγές δεν είναι διαθέσιμη από τις τελωνειακές διασαφήσεις, πραγματοποιείται έρευνα για τη συγκέντρωση των απαιτούμενων δεδομένων.
                              Ανατίθεται στην Επιτροπή η εξουσία να εκδίδει κατ' εξουσιοδότηση πράξεις, σύμφωνα με το άρθρο 10α, όσον αφορά το επίπεδο ομαδοποίησης των χωρών-εταίρων, των αγαθών και των εθνικών νομισμάτων. Κατά την άσκηση των εν λόγω εξουσιών, η Επιτροπή μεριμνά ούτως ώστε οι κατ' εξουσιοδότηση πράξεις να μη συνεπάγονται σημαντική πρόσθετη επιβάρυνση για τα κράτη μέλη ή τους ερευνώμενους.»·
                           
                        
            
                  5)
               
               
                  το άρθρο 8 τροποποιείται ως εξής:
                  
                              α)
                           
                           
                              η παράγραφος 1 αντικαθίσταται από το ακόλουθο κείμενο:
                              «1.   Τα κράτη μέλη διαβιβάζουν στην Επιτροπή (Eurostat) τις στατιστικές που αναφέρονται στο άρθρο 6 παράγραφος 1, το αργότερο 40 ημέρες μετά τη λήξη κάθε μηνιαίας περιόδου αναφοράς. Τα κράτη μέλη διασφαλίζουν ότι οι στατιστικές περιλαμβάνουν πληροφορίες για το σύνολο των εισαγωγών και των εξαγωγών κατά τη συγκεκριμένη περίοδο αναφοράς, πραγματοποιώντας προσαρμογές όταν δεν υπάρχουν διαθέσιμες εγγραφές.
                              Όταν οι στατιστικές που διαβιβάζονται υπόκεινται σε αναθεωρήσεις, τα κράτη μέλη διαβιβάζουν τα αναθεωρημένα αποτελέσματα το αργότερο την τελευταία ημέρα του μηνός που έπεται της ημερομηνίας κατά την οποία κατέστησαν διαθέσιμα τα αναθεωρημένα δεδομένα.
                              Τα κράτη μέλη περιλαμβάνουν και τυχόν απόρρητες στατιστικές πληροφορίες στα αποτελέσματα που διαβιβάζουν στην Επιτροπή (Eurostat).
                              Η Επιτροπή εγκρίνει, μέσω εκτελεστικών πράξεων, μέτρα σχετικά με τις ενιαίες τεχνικές προδιαγραφές για το περιεχόμενο και την κάλυψη των διαβιβαζόμενων στατιστικών. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης του άρθρου 11 παράγραφος 2.»·
                           
                        
                              β)
                           
                           
                              η παράγραφος 2 αντικαθίσταται από το ακόλουθο κείμενο:
                              «2.   Οι στατιστικές εμπορικών συναλλαγών κατά επιχειρηματικά χαρακτηριστικά που αναφέρονται στο άρθρο 6 παράγραφος 2 διαβιβάζονται στην Επιτροπή (Eurostat) εντός 18 μηνών από το πέρας του έτους αναφοράς.
                              Οι στατιστικές εμπορικών συναλλαγών κατά λογιστική μονάδα που αναφέρονται στο άρθρο 6 παράγραφος 3 διαβιβάζονται στην Επιτροπή (Eurostat) εντός τριών μηνών από το πέρας του έτους αναφοράς.»·
                           
                        
            
                  6)
               
               
                  παρεμβάλλεται το ακόλουθο άρθρο:
                  «Άρθρο 10α
                  Άσκηση της εξουσιοδότησης
                  1.   Ανατίθεται στην Επιτροπή η εξουσία έκδοσης κατ' εξουσιοδότηση πράξεων υπό τις προϋποθέσεις που προβλέπονται στο παρόν άρθρο.
                  2.   Η εξουσία έκδοσης κατ' εξουσιοδότηση πράξεων κατά το άρθρο 3 παράγραφοι 2, 3 και 4, το άρθρο 4 παράγραφος 5, το άρθρο 5 παράγραφοι 2 και 4 και το άρθρο 6 παράγραφος 3 ανατίθεται στην Επιτροπή για περίοδο πέντε ετών από τις 20 Οκτωβρίου 2016. Η Επιτροπή καταρτίζει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της πενταετούς περιόδου. Η εξουσιοδότηση ανανεώνεται σιωπηρά για περιόδους ίσης διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο εντός τριών μηνών πριν από τη λήξη της κάθε περιόδου.
                  3.   Η εξουσιοδότηση που προβλέπεται στο άρθρο 3 παράγραφοι 2, 3 και 4, στο άρθρο 4 παράγραφος 5, στο άρθρο 5 παράγραφοι 2 και 4 και στο άρθρο 6 παράγραφος 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ' εξουσιοδότηση πράξεων που ισχύουν ήδη.
                  4.   Πριν από την έκδοση μιας κατ' εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (*).
                  5.   Μόλις εκδώσει κατ' εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
                  6.   Η κατ' εξουσιοδότηση πράξη που εκδίδεται δυνάμει του άρθρου 3 παράγραφοι 2, 3 και 4, του άρθρου 4 παράγραφος 5, του άρθρου 5 παράγραφοι 2 και 4 και του άρθρου 6 παράγραφος 3 τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός τριών μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά τρεις μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
                  
                     (*)  ΕΕ L 123 της 12.5.2016, σ. 1.»·"
						
               
            
                  7)
               
               
                  το άρθρο 11 αντικαθίσταται από το ακόλουθο κείμενο:
                  «Άρθρο 11
                  Διαδικασία επιτροπής
                  1.   Η Επιτροπή επικουρείται από την επιτροπή Ευρωπαϊκού Στατιστικού Συστήματος που θεσπίστηκε δυνάμει του κανονισμού (ΕΚ) αριθ. 223/2009. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (**).
                  2.   Όποτε γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
                  
                     (**)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»."
						
               
            Άρθρο 2
      Ο παρών κανονισμός δεν επηρεάζει τις διαδικασίες θέσπισης μέτρων που προβλέπονται στον κανονισμό (ΕΚ) αριθ. 471/2009 και οι οποίες έχουν ξεκινήσει, αλλά δεν έχουν ολοκληρωθεί πριν από την έναρξη ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Στρασβούργο, 14 Σεπτεμβρίου 2016.
         
            
               Για το Ευρωπαϊκό Κοινοβούλιο
            
            
               Ο Πρόεδρος
            
            M. SCHULZ
         
         
            
               Για το Συμβούλιο
            
            
               Ο Πρόεδρος
            
            I. KORČOK
         
      
      
         (1)  Θέση του Ευρωπαϊκού Κοινοβουλίου, της 12ης Μαρτίου 2014 (δεν έχει ακόμη δημοσιευτεί στην Επίσημη Εφημερίδα), και θέση του Συμβουλίου σε πρώτη ανάγνωση, της 16ης Ιουνίου 2016 (δεν έχει ακόμη δημοσιευτεί στην Επίσημη Εφημερίδα). Θέση του Ευρωπαϊκού Κοινοβουλίου, της 13ης Σεπτεμβρίου 2016 (δεν έχει ακόμη δημοσιευτεί στην Επίσημη Εφημερίδα).
      
         (2)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
      
         (3)  ΕΕ L 55 της 28.2.2011, σ. 19.
      
         (4)  Κανονισμός (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τις κοινοτικές στατιστικές του εξωτερικού εμπορίου με τις τρίτες χώρες και για την κατάργηση του κανονισμού (ΕΚ) αριθ. 1172/95 του Συμβουλίου (ΕΕ L 152 της 16.6.2009, σ. 23).
      
         (5)  ΕΕ L 123 της 12.5.2016, σ. 1.
      
         (6)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).